Aandele-mening: Massmart | Netwerk24
Deur Simon Brown 01 Februarie 2019 11:47
Simon Brown is die stigter en direkteur van die beleggingswebwerf JustOneLap.com
Waar’s die opwindende dae van 2011, toe Walmart R148 per aandeel betaal het om 51% van Massmart te koop?
Plaaslike verbruikers was opgewonde oor die vooruitsig van Walmart se soort afslagpryse en ’n paar maande lank was daar reklamepamflette in ons Sondagkoerante.
Selfs die voorwaardes wat gestel is, het beleggers nie afgeskrik nie. Ons het gretig op die Amerikaanse inval gewag, dermate dat die aandeelprys in middel 2013 kortstondig tot bokant R200 opgedruk is.
Dit is egter agt jaar ná die oorspronklike transaksie, wat nou blyk geen kans op sukses gehad het nie. Nou verhandel die aandeel op onder R100, met ’n tienjaaropbrengs (dividende uitgesluit) van onder 10%.
Talle het vasgebyt en op ’n herstel gehoop, maar Walmart het skynbaar lankal moed opgegee en Suid-Afrikaanse verbruikers het eenvoudig met hul beursies begin stem en elders gaan koop.
Aandeelhouers wat steeds op ’n herstel wag, kan beter doen deur elders te belê. In ’n tyd van swak handelsverslae in die kleinhandel was Massmart se handelsverslag die ergste – en waar verbruiksbesteding mettertyd sal herstel, het Massmart blykbaar veel groter probleme wat hy nie kan regstel nie.
Meer oor: Massmart | Finweek | Aandele-Mening | Simon Brown